Diari Oficial de la Generalitat Valenciana


Sumari del DOGV 7682, del 21-12-2015 (2015/10072)

ACORD de 18 de desembre de 2015, del Consell, pel qual autoritza la imputació, amb càrrec al pressupost del Servei Valencià d'Ocupació i Formació de l'exercici 2015, de la concessió per resolució de recursos d'ajudes a l'alumnat desempleat participant en cursos de formació professional per a l'ocupació en exercicis anteriors.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7682

Data del DOGV
:   21-12-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/10980


Data del document
:   18-12-2015

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Acord

Descriptors 

:   * Conselleria d'Economia Sostenible, Sectors Productius, Comerç i Treball

ACORD de 18 de desembre de 2015, del Consell, pel qual autoritza la imputació, amb càrrec al pressupost del Servei Valencià d'Ocupació i Formació de l'exercici 2015, de la concessió per resolució de recursos d'ajudes a l'alumnat desempleat participant en cursos de formació professional per a l'ocupació en exercicis anteriors. [2015/10367]  
El Consell, en la reunió del dia 18 de desembre de 2015, va adoptar l'acord següent:  
  
Per l'Ordre 14/2013, de 29 de maig, i per l'Ordre 18/2014, de 27 de juny, ambdues de la Conselleria d'Economia, Indústria, Turisme i Ocupació, es determinava el Programa de Formació Professional per a l'Ocupació i es convocava i regulava el procediment de concessió d'ajudes econòmiques als alumnes dels cursos subvencionats a l'empara d'aquelles, en concepte de transport, beques, manutenció i allotjament.  
El títol II de les citades ordres regulava les condicions i requisits per a la concessió de les mencionades ajudes, i de conformitat amb les seues disposicions van ser valorades les sol·licituds d'ajuda presentades per l'alumnat desempleat participant en les accions formatives subvencionades. Ara bé, la pròpia dinàmica del desenvolupament de les accions formatives comporta que, a causa de l'alt nombre de les sol·licituds presentades, unit a la pròpia tramitació administrativa (requeriments per falta de documentació i esmena d'expedients després de les dates límits de tancament d'exercicis), no fóra possible preveure amb suficient antelació la quantia global a concedir i, per tant, quedara esgotada la dotació pressupostària assignada a les ajudes sense efectuar-ne la concessió de la totalitat, malgrat reunir els sol·licitants tots els requisits necessaris per a la seua concessió. En les citades ordres de convocatòria no es limitava expressament la concessió d'aquestes ajudes a la disponibilitat de crèdit.  
  
La conseqüència d'allò que s'ha exposat és que hi ha sol·licituds que no van ser ateses, tot i reunir tots els requisits per a ser beneficiàries de les ajudes previstes en el títol II de l'ordre corresponent, havent presentat part dels interessats el corresponent recurs contra la resolució desestimatòria presumpta. Així mateix, s'han presentat recursos de reposició contra resolucions expresses per error en la quantia concedida, que estan pendents de resolució, causant-se un evident perjuí als afectats.  
En el capítol IV del pressupost del Servei Valencià d'Ocupació i Formació per a l'exercici 2015 hi ha crèdit disponible en la línia de subvenció genèrica T0218000 del subprograma 322.52 «Formació i qualificació professional», que permet finançar aquestes ajudes que no van poder concedir-se en exercicis anteriors per manca de dotació pressupostària.  
En aplicació del que disposa l'article 39.5 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, correspon al conseller d'Economia Sostenible, Sectors Productius, Comerç i Treball, amb l'autorització prèvia del Consell, sotmetre'n la imputació a l'exercici corrent de les obligacions econòmiques nascudes en exercicis anteriors a 2015, amb l'informe previ de la Intervenció General de la Generalitat.  
En virtut d'això, i a proposta del conseller d'Economia Sostenible, Sectors Productius, Comerç i Treball, el Consell acorda:  
  
Primer  
Autoritzar la imputació, amb càrrec a la línia T0218000 del capítol IV del subprograma pressupostari 322.52 «Formació i qualificació professional» del pressupost corrent, de les ajudes a l'alumnat reclamades en els recursos contra la resolució desestimatòria presumpta i contra les resolucions de concessió que contenen errors en la quantia concedida, corresponents a sol·licituds d'ajudes presentades per l'alumnat desempleat participant en accions formatives que reunia tots els requisits per a ser-ne beneficiari i que no van ser ateses a causa de l'esgotament de la dotació pressupostària assignada per a aquest fi en l'Ordre 14/2013, de 29 de maig, i en l'Ordre 18/2014, de 27 de juny, ambdues de la Conselleria d'Economia, Indústria, Turisme i Ocupació.  
L'alumnat afectat i l'import d'aquestes ajudes corresponents als exercicis 2013 i 2014 figura relacionat en l'annex, totalitzant un import de 203.621,71 euros.  
  
Segon  
S'autoritza la directora general del Servei Valencià d'Ocupació i Formació per a dictar quantes resolucions s'estimen pertinents per al desenvolupament, execució i seguiment d'aquest acord.  
  
Tercer  
Aquest acord es publicarà en el Diari Oficial de la Comunitat Valenciana en el termini màxim de 10 dies, de conformitat amb allò que preveu l'article 39.5 de l'esmentada Llei 1/2015.  
  
València, 18 de desembre de 2015.- La consellera secretària: Mónica Oltra Jarque.